IX.  Ordinis Praemonstratensis leges et privilegia quaedam confirmat.   (Romae, ap. S. Petrum, Jan. 3.) [Le PÀIGE,  Bibl. Praem.,  627.]
ADRIANUS, episcopus, servus servorum Dei, dilectis filiis HUGONI Praemonstratensi abbati atque ejusdem ordinis abbatibus, praepositis, eorumque successoribus regulariter substituendis, in perpetuum.
Sicut in humano corpore membra plurima esse noscuntur, et alia in majori honore habentur, quoniam pro excellentiae suae dignitate sunt priora, ita in corpore Christi, quod est Ecclesia, plurimi sunt ad honorem et laudem Domini congregati. Quidam tamen propensius in ipsius laudibus atque servitio commorantes, sicut membra excellentiora in Christi corpore numerantur, et sunt quasi luminaria in firmamento coeli, quae terrenos illuminant, et ad Christi servitium proprii unguenti odore student alios attentius provocare. Vos autem filii in Christo charissimi, quoniam de illorum numero vos esse cognoscimus, sincero charitatis affectu diligimus, vestris justis postulationibus gratum volumus exhibere consensum, ut tanto ferventius in Domini vinea laboretis, quanto apud matrem vestram sacrosanctam Romanam Ecclesiam majorem gratiam senseritis invenisse. Quocirca, dilecti in Domino filii, vestris precibus annuentes, statuimus et apostolicae sedis auctoritate sancimus, ut omnes abbates et praepositi Praemonstratensis ordinis ad commune capitulum annuatim Praemonstratum veniant, nisi forte sint proprii corporis infirmitate detenti, vel ex communi consilio licentiam habeant remanendi. Quatenus vobis omnibus in Christi nomine congregatis, evellenda possitis evellere, et plantanda firmiter stabilire, atque de communi utilitate ordinis diligentissime pertractare. Statuimus etiam ut nulli archiepiscopo vel episcopo liceat aliquem de ordine vestro ad ipsum capitulum venire volentem, modis aliquibus prohibere. Ad haec praesenti decreto sancimus ut ordo canonicus, qui secundum Deum et beati Augustini Regulam atque Praemonstratensium fratrum consuetudinem in vestris ecclesiis dignoscitur institutus, in eisdem perpetuis temporibus inviolabiliter observetur. Ad majorem quoque observantiam vestri ordinis, fugitivos vestros excommunicandi vobis licentiam indulgemus. Interdicimus etiam ut nullus sine licentia praelati sui aliquem de ipsis fugitivis audeat retinere. Ut autem de bono in melius semper possitis proficere, et ordinem vestrum in suo rigore melius custodire, praesentis decreti assertione firmamus, ut liceat vobis abbates qui fuerint in crimine deprehensi, et eos quos prorsus invenietis inutiles ab officio abbatis deponere et consilio capituli in aliqua ecclesia vestri ordinis collocare. Prohibemus etiam ut nullus abbas Praemonstratensis ordinis de una abbatia ad aliam sine communi consilio transferatur. Fratribus vero Praemonstratensis Ecclesiae quae mater esse dignoscitur aliarum, de qualibet ecclesiarum ejusdem ordinis liceat abbatem recipere et in Praemonstratensi ecclesia ordinare. Sed et hoc adjicientes apostolica auctoritate sancimus ut quod a vobis communi consilio de observatione ordinis vestri, seu rigore rationabiliter fuerit ordinatum, inconcussum permaneat et a nullo penitus infringatur. Decernimus ergo ut nulli hominum liceat hanc nostrae constitutionis paginam temerario ausu infringere, seu ipsi quibuslibet modis contraire, salva sedis apostolicae auctoritate, etc. Si qua igitur in futurum, etc. Ego Adrianus catholicae Ecclesiae episcopus Ego Hugo Ostiensis episcopus. Ego Gregorius Sabinensis episcopus. Ego Guido presbyter cardinalis tituli Sancti Chrysogoni. Ego Guido diaconus cardinalis S. Mariae in Porticu. Ego Julius presbiter cardinalis tituli Sancti Marcelli. Ego Henricus presbyter cardinalis tituli Sanctorum Nerei et Achillei. Ego Joannes presbyter cardinalis tituli sanctorum Sylvestri et Martini. Ego Odo diaconus cardinalis S. Nicolai in carcere Tulliano. Datum Romae apud Sanctum Petrum per manum Rolandi sanctae Romanae Ecclesiae presbyteri cardinalis et cancellarii, III Nonas Januarii, indictione III, Incarnationis Dominicae anno 1154, pontificatus vero domni Adriani papae IV anno primo.